P. Hrušovský, podpredseda NR SR: (2001-12-17):
Pán spoločný spravodajca si nežiada zaujať stanovisko k rozprave. Vyhlasujem prerušenie rozpravy o tomto bode programu. Na základe dohody budeme pokračovať ďalším bodom programu 53. schôdze, ktorým je vládny návrh zákona, ktorým sa mení a dopĺňa zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov . Vládny návrh zákona ste pred prvým čítaním dostali ako tlač 1172, ktorého súčasťou je aj spoločná správa výborov, ktorú máte ako tlač 1172a. Prosím teraz, aby z poverenia vlády Slovenskej republiky predmetný návrh zákona odôvodnila a uviedla pani ministerka pre správu a privatizáciu národného majetku Mária Machová. Pani ministerka, máte slovo. M. Machová, ministerka pre správu a privatizáciu národného majetku SR: Ďakujem veľmi pekne. Vážený pán predsedajúci, vážené pani poslankyne, páni poslanci, dovoľte my, aby som na dnešnom rokovaní Národnej rady Slovenskej republiky uviedla v druhom čítaní vládny návrh zákona, ktorým sa mení a dopĺňa zákon č. 143/1998 Z. z. o civilnom letectve a o zmene a doplnení niektorých zákonov. Zároveň mi dovoľte, aby som používala v tom ďalšom len jeho skrátený názov – tzv. letecký zákon. Letecký zákon bol prijatý slovenským parlamentom v roku 1998 a v porovnaní s dovtedy platným zákonom č. 47/1956 Zb. znamenal zásadnú kvalitatívnu legislatívnu zmenu. Vytvoril podmienky realizovania trhového hospodárstva v civilnom letectve vykonávaním leteckej dopravy, leteckých a ostatných prác vrátane zabezpečovacích činností, a to na úrovni porovnateľnej s vyspelými krajinami. Zmenu a doplnenie leteckého zákona si vyžadujú trojročné skúsenosti po jeho zavedení do právneho poriadku Slovenskej republiky. Novelizované ustanovenia vo významnom rozsahu riešia zosúladenie práva Európskej únie s právnym poriadkom Slovenskej republiky v oblasti odborného vyšetrovania, leteckých nehôd a incidentov, implementovania leteckých predpisov vydávaných Spojenými leteckými úradmi, pravidiel pre kompenzáciu pri odoprení vstupu cestujúceho s platnou letenkou na palubu lietadla a ďalších ustanovení, ktorých zavedenie je podmienkou nášho prijatia do Európskej únie. Pri tvorbe novely zákona bola zložitá najmä aproximácia smernice Rady 94/56 stanovujúcej základné princípy, ktorými sa riadi vyšetrovanie nehôd a incidentov v civilnom letectve. Striktné prijatie tejto smernice, t. j. úplná nezávislosť vyšetrovania, by si vyžadovalo zriadiť samostatnú štátnu inštitúciu nad úrovňou Leteckého úradu Slovenskej republiky s primeraným počtom vysokokvalifikovaných odborníkov a samostatným finančným rozpočtom. Takéto aplikovanie si však môžu dovoliť len veľké štáty s rozsiahlym civilným letectvom. Vzhľadom na rozsah leteckej prevádzky na Slovensku je preto v § 18 navrhnuté iné riešenie, a to ministrom vymenovanej Stálej komisie na vyšetrovanie leteckých nehôd a incidentov z členov, v ktorej by jej predseda zriaďoval odbornú vyšetrovaciu komisiu na vyšetrenie konkrétnej leteckej mimoriadnej udalosti. V návrhu je tiež stanovená funkčná nezávislosť vyšetrovania spolu s určením materiálneho a finančného zabezpečenia vrátane pomoci Leteckého úradu, pokiaľ táto pomoc neovplyvní nezávislosť a objektívnosť vyšetrovania. Veríme, že takéto riešenie môže byť prijateľné i v ďalších rokovaniach s orgánmi Európskej únie. Predložený návrh novely leteckého zákona nezvyšuje finančné nároky na štátny rozpočet, nevyžaduje zvýšenie počtu pracovníkov v rozpočtovej sfére. Zároveň za predkladateľa vyjadrujem akceptovanie pozmeňujúcich a doplňujúcich návrhov uvedených v spoločnej správe výborov Národnej rady Slovenskej republiky. Vážené dámy a poslankyne, poslanci, týmto si vás dovoľujem požiadať o podporu a schválenie návrhu na zmenu a doplnenie leteckého zákona. Ďakujem pekne.